CPN เตรียมเปิดตัวศูนย์การค้า”เซ็นทรัลพลาซา ระยอง” 27 พ.ค.นี้
CPN เตรียมเปิดตัวศูนย์การค้า"เซ็นทรัลพลาซา ระยอง" 27 พ.ค.นี้
28 เม.ย. 2558

นายณัฐกิตติ์ ตั้งพูลสินธนา ผู้ช่วยกรรมการผู้จัดการใหญ่ สายงานการตลาด บริษัท เซ็นทรัลพัฒนา จำกัด (มหาชน) หรือ CPN เปิดเผยว่า CPNบริษัทเตรียมเปิดศูนย์การค้าเซ็นทรัลพลาซา ระยอง มูลค่าการลงทุน 4 พันล้านบาท โดยเตรียมเปิดให้บริการในวันที่ 27 พ.ค.นี้ ภายใต้คอนเซ็ปต์ “The Miracle Shopping Complex in the East – อัศจรรย์ความสุขใหม่” โมเดิร์นไลฟ์สไตล์มอลล์ที่ใหญ่ที่สุดในอีสเทิร์นซีบอร์ด
สำหรับเซ็นทรัลพลาซา ระยองนับเป็นศูนย์การค้าแห่งที่ 26 ของบริษัท โดยจะเป็นโมเดิร์นไลฟ์สไตล์มอลล์ที่รวมทุกความต้องการไว้อย่างครบครัน ออกแบบด้วยแรงบันดาลใจจากเอกลักษณ์และวัฒนธรรมท้องถิ่น และจะเป็นศูนย์การค้าที่ยิ่งใหญ่ ครบครัน ทันสมัย ตอบสนองทุก ไลฟ์สไตล์เทียบเท่าศูนย์การค้าในกรุงเทพฯ
ศูนย์การค้าดังกล่าวตั้งอยู่บนพื้นที่ขนาด 60 ไร่ พื้นที่โครงการ 200,000 ตารางเมตร บนถนนบางนา-ตราด สาย 36 มอเตอร์เวย์ไป ต.บ้านเพ ใกล้แยกเกาะกลอย โดยภายในศูนย์การค้าจะประกอบด้วยร้านค้าแบรนด์ชั้นนำทั้งไทยและอินเตอร์มากกว่า 250 ร้านค้า แบรนด์แฟชั่นระดับโลก Uniqlo ที่เปิดตัวเป็นครั้งแรกในระยอง แหล่งรวมร้านอาหารนานาชาติชื่อดังกว่า 100 ร้านค้า พร้อมด้วยสินค้าจากพาร์ทเนอร์หลักของซีพีเอ็น อย่าง โรบินสัน ท็อปส์มาร์เก็ต บีทูเอส ออฟฟิศเมท ซูเปอร์สปอร์ต พาวเวอร์บาย และโรงภาพยนตร์เมเจอร์ซีเนเพล็กซ์
นอกจากนี้ยังจะเปิดตัว Market Market ซึ่งเป็นไลฟ์สไตล์โซนชิคแอนด์ชิลด์รูปแบบใหม่ ที่มีทั้งการแสดงดนตรี จำหน่ายอาหาร เครื่องดื่ม และสินค้าบริการที่หลากหลาย ซึ่งส่วน ใหญ่เป็นกิจการของผู้ประกอบการรายย่อยในจังหวัดระยอง ซึ่งเห็นว่าเป็นโอกาสที่จะมีส่วนร่วมในการพัฒนา ผู้ประกอบการท้องถิ่นให้เติบโต